ڭزاير فارو

ڭزاير فارو (ب لفاروية ) هوّ أرخبيل جا ف شمال لمحيط لأطلسي، و تيريطوار مستاقل تابع للدانمارك. لڭزاير جاو بين إسلاندا، النورڤيج، و ڭزاير هيبريديز و شيطلاند لي تابعين ل سكوطلاندا، و ساكنين فيهم 54885 واحد (شتنبر 2025) ف مساحة ديال 1393 كلم². اللوغة الرسمية ديالك ڭزاير فارو هيّ لفاروية لي كاتفاهم شوية معا لإسلاندية. لأرض ديالها صعيبة و مكوّنة سيرتو من فيوردات و منحدرات ب غطا نباتي و شجر قليل. بسباب لقرب ديالها للدايرة لقطبية، لڭزاير د فارو كايعيشو شفق ماكيحبسش ف الليالي د الصيف، و نهار قصير بزاف ف الشتوة. ولايني بسباب سارح لخليج ، كايعرفو مناخ محيطي تحت قطبي ب درجات متوسطة د السخونية. لعاصمة ديالها طورشاڤن كاتلقّى أقل عدد ديال الساعات د الشمش من بين جميع لمدون ف لعالم، ب 840 ساعة ف لعام.TORSHAVN Climate Normals 1961–1990.

ملحمة فاريينڭا و كتابات الجغرافي ديكويل كايبلاصيو لإستيطان النوردي اللول ف ڭزاير فارو ف لقرن 9، ف مستوطنة ڭريمور كامبان. بحال ف إسلاندا، أغلبية د لمستوطنين كانو من النورڤيج و من النورديين لڭاليين، لي جابو معاهم حتى عبيد من أصل ڭالي. لأبحات اللخرة بيّنات بلي لڤايكينڭ لي حتلو ڭزاير فارو و إسلاندا لي حداها ماعندهمش نفس لأصل.

ف اللول، كانو ڭزاير فارو مستاقلين تحت حكم مجلس لوڭتينڭ، و ف لقرن 11 سيطرات عليهم مملكة النورڤيج بعدما دخلات لمسيحية من عند لقايد لفاروي سيڭموندور بريصتيصون ف عام 999. ف 1397، بعد تأسيس إتحاد كالمار، ولّاو النورڤيج و لمناطق ديالها تابعين للدانمارك تال 1523 فاش تحلّ لإتحاد. بعدما لعقيدة اللوثرية دخلات ف 1538، اللوغة لفاروية تمنعات ف لمؤسسات لعامة و لكتابة ل تلاتة د لقرون. ف 1814، تدارت معاهدة كيل لي عطات ڭزاير فارو، ڭرينلاند و إسلاندا ل مملكة الدانمارك، و تعوّض مجلس لوڭتينڭ ب مؤسسات قضائية تابعة للدانمارك.

بعدما ترجّع اللوڭتينڭ و تدارت كتابة معيارية ديال لفاروية، الصراع اللوغاوي أدى ل تعويض الدانماركية ب لفاروية ف لكنيسة، التعليم لعمومي و لقانون ف لقرن 20. ف لحرب لعالمية الجاوجة تحتلو لڭزاير من عند بريطانيا، لي ماكاناتش كاتدخل ف الشؤون الدخلانية ديالها. بسباب هاد لفترة ديال لحكم الداتي، و حيت إسلاندا علنات لإستقلال ديالها كـ جمهورية ف 1944، ڭزاير فارو دارت إستفتاء ف 1946 لي عطى نتيجة ديال أغلبية صغيرة لي بغات لإستقلال. لماليك الدانماركي كريستيان لعاشر لغى النتيجة د لإستفتاء، و لمفاوضات لي تدارو من بعد خلاو لڭزاير ياخدو ستيقلالية تحت لحكم الدانماركي ف 1948.

و دابا، وخا باقية تابعة ل مملكة الدانمارك، راه عندها حكم داتي لي كايسمح ليها تتحكم ف الدفاع لعسكري ديالها، لبوليس، لقضاء، الصولدي، و حتى شوية ف لعلاقات لبرانية. ڭزاير فارو يقدرو يديرو حتى معاهدات تجارية مستاقلة معا بلدان خرين، بحال إتفاقية التبادل لحر لي دايرين معا إسلاندا. ف عدد ديال الرياضات، بحال ف كورة، ڭزاير فارو عندهم لمنتخب ديالهم. ف لمجلس النوردي و لمجلس ديال ؤروپا، راهم ممتلين كـ طرف من الدانمارك.

الصيد لبحري كايمتّل 90% د الصادرات ديال ڭزاير فارو، و السياحة غادية و كاتطلع ف لأهمية من عوام 2010. لبلاد ماشي عضو ف لإتحاد لؤروپي. مجلس لوڭتينڭ، وخا كان حبس مابين 1816 و 1852، كايعتابر راسو أقدم برلمان باقي خدّام ف لعالم.

 مصادر 

تصنيف:دولة ݣزيرة
تصنيف:الدانمارك